32011D0545
L 241/33
SLUŽBENI LIST EUROPSKE UNIJE
16.09.2011.
PROVEDBENA ODLUKA KOMISIJE
od 16. rujna 2011.
o primjeni odredaba o nadzoru i kretanju Direktive Vijeća 2008/118/EZ na proizvode obuhvaćene oznakom KN 3811, u skladu s člankom 20. stavkom 2. Direktive Vijeća 2003/96/EZ
(priopćena pod brojem dokumenta C(2011) 6423)
(2011/545/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2003/96/EZ od 27. listopada 2003. o restrukturiranju okvira Zajednice za oporezivanje energenata i električne energije (1), a posebno njezin članak 20. stavak 2.,
budući da:
(1)
Državna tijela Nizozemske obavijestila su Komisiju u skladu s člankom 20. stavkom 2. Direktive 2003/96/EZ da ne primjenjivanje odredaba o nadzoru i kretanju Direktive Vijeća 2008/118/EZ od 16. prosinca 2008. o općim aranžmanima za trošarine i o stavljanju izvan snage Direktive 92/12/EEZ (2), na aditive obuhvaćene oznakom KN 3811 kombinirane nomenklature kako je izmijenjena Uredbom Komisije (EZ) br. 2031/2001 od 6. kolovoza 2001. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (3), koji su predmet oporezivanja u skladu s Direktivom 2003/96/EZ, pogoduje utaji poreza, izbjegavanju ili zlouporabi. Državna tijela Nizozemske stoga su zatražila da se oznaka KN 3811 doda u odredbe o nadzoru i kretanju iz Direktive 2008/118/EZ.
(2)
Komisija je prenijela zahtjev državnih tijela Nizozemske ostalim državama članicama.
(3)
Uzimajući u obzir rizik od utaje poreza, izbjegavanja ili zlouporabe koji predstavljaju, proizvodi obuhvaćeni oznakom KN 3811 bi trebali biti predmet odredaba o nadzoru i kretanju Direktive 2008/118/EZ.
(4)
Mjere predviđene u ovoj Odluci u skladu su s mišljenjem Odbora za trošarine,
DONIJELA JE OVU ODLUKU:
Članak 1.
U skladu s člankom 20. stavkom 2. Direktive 2003/96/EZ, na proizvode obuhvaćene oznakom KN 3811 primjenjuju se odredbe o kontroli i kretanju Direktive 2008/118/EZ.
Članak 2.
Ova se Odluka primjenjuje od 1. srpnja 2012.
Članak 3.
Ova je Odluka upućena državama članicama.
Sastavljeno u Bruxellesu 16. rujna 2011.